#

# Uplatňovanie paušálnej sadzby na riadenie projektu

# Paušálna sadzba na riadenie projektu

 Cieľom paušálnej sadzby na riadenie projektu je zjednodušiť vykazovanie nákladov týkajúcich sa riadenia dopytovo-orientovaných projektov, ktoré prijímatelia vykonávajú prostredníctvom svojich zamestnancov[[1]](#footnote-1). Riadenie projektu pre účely uplatnenia paušálnej sadzby zahŕňa:

* aktivity riadenia, koordinácie projektu a aktivity monitorovania a hodnotenia projektu [[2]](#footnote-2),
* aktivity finančného riadenie projektu a činnosti verejného obstarávania[[3]](#footnote-3),

a vrátane podpory[[4]](#footnote-4) všetkých vyššie uvedených činností.

Účelom vymedzenia riadenia projektu je, aby sa zamedzilo duplicitnému financovaniu, t.j. nie je možné zaradiť aktivity/činnosti, ktoré sú už definované v riadení projektu do ostatných priamych výdavkov projektu. Ak kontrolou poskytovateľ[[5]](#footnote-5) identifikuje, že v projekte prijímateľ má zahrnuté ďalšie výdavky, ktoré vecne prináležia do paušálnej sadzby na riadenie projektu, ale sú vykázané ako samostatná skupina výdavkov, bude to mať za následok, že dotknuté **výdavky nebudú uznané ako oprávnené**.

Paušálna sadzba na riadenie projektu sa zaraďuje medzi **priame výdavky** projektu **v skupine výdavkov 905**.

Výška paušálnej sadzby na riadenie projektu v dopytovo-orientovaných projektov je určená sadzbou **8,32 % zo základne**.

## Základňou pre výpočet paušálnej sadzby na riadenie projektu sú priame výdavky projektu s výnimkou výdavkov na riadenie projektu a okrem časti priamych výdavkov projektu, ktoré sú zaradené do paušálnej sadzby na ostatné výdavky projektu v zmysle čl. 14 ods. 2 nariadenia Európskeho parlamentu a Rady (EÚ) č. 1304/2013 o Európskom sociálnom fonde a o zrušení nariadenia Rady (ES) č. 1081/2006 (ďalej len „nariadenie o ESF“), v prípade, ak sa paušálna sadzba na ostatné výdavky projektu aplikuje.

## Uplatňovanie a overovanie (kontrola)

 Poskytovateľ pri uplatňovaní paušálnej sadzby na riadenie projektu v konaní o žiadosti[[6]](#footnote-6) overí v rámci administratívneho overovania/odborného hodnotenia, či žiadateľ má k dispozícii zamestnancov na riadenie projektu, ak žiadateľ aj po vyzvaní nepreukáže podmienku o disponovaní zamestnancami na riadenie projektu, uvedené bude mať za následok nemožnosť uplatňovania paušálnej sadzby (paušálna sadzba bude označená ako neoprávnený výdavok).

**V rámci implementácie projektu sa podmienky overenia mať zamestnancov na riadenie projektu neuplatňujú z dôvodu určenia, že povaha oprávneného výdavku - paušálna sadzba je určená ako percento z vopred definovaného základu.** Z hľadiska výkonu administratívnej finančnej kontroly a finančnej kontroly na mieste sa kontroluje správna aplikácia paušálnej sadzby, a to určenie základne pre výpočet paušálnej sadzby, percentuálna výška paušálnej sadzby a matematický výpočet výšky nákladov na riadenie projektu určených paušálnou sadzbou.

**Uplatňovaním paušálnej sadzby na riadenie projektu ako oprávneného výdavku zo strany poskytovateľa nie sú dotknuté povinnosti žiadateľa (prijímateľa) vyplývajúce z všeobecne záväzných právnych predpisov SR a EÚ**.

*Príklady aplikácie (1):*

Nepriame výdavky 10 000 EUR

Priame výdavky [[7]](#footnote-7) 100 000 EUR

Paušálna sadzba na riadenie (8,32%) 8 320 EUR

Spolu 118 320 EUR

*Príklady aplikácie (2):*

- uplatnenie paušálnej sadzby 40 % podľa nariadenia o ESF

Priame náklady na zamestnancov

(okrem výdavkov na riadenie projektu) 50 000 EUR

Paušálna sadzba na riadenie (8,32%) 4 160 EUR

Paušálna sadzba na ostatné výdavky

projektu (40 % z oprávneného základu) 21 664 EUR[[8]](#footnote-8)

Spolu 75 824 EUR

1. Paušálna sadzba pokrýva výdavky na zamestnancov prijímateľa. Zamestnancom pre účely tejto metodiky sa rozumie zamestnanec podľa §11 zákona č. 311/2001 Z. z. Zákonník práce (resp. v zmysle osobitného predpisu - napr. č. č. 400/2009 Z. z. o štátnej službe a o zmene a doplnení niektorých zákonov). [↑](#footnote-ref-1)
2. Ide napríklad o tieto činnosti: implementácia projektu v súlade so schválenou žiadosťou o NFP, resp. zmluvou o poskytnutí NFP, s platným systémom finančného riadenia a systémom riadenia EŠIF, platnými právnymi predpismi SR a EK, usmerneniami a pokynmi poskytovateľa súvisiacimi s čerpaním fondov EÚ; realizácia projektu v súlade so schváleným harmonogramom realizácie aktivít projektu; komunikácia s poskytovateľom v oblasti vzťahov vyplývajúcich zo zmluvy o NFP; koordinuje všetky činnosti súvisiace s implementáciou projektu. [↑](#footnote-ref-2)
3. Ide napríklad o tieto činnosti: finančné riadenie projektu v súlade s platným systémom finančného riadenia a systémom riadenia EŠIF; komunikácia s poskytovateľom v oblasti finančných vzťahov vyplývajúcich zo zmluvy o poskytnutí NFP; sledovanie čerpanie rozpočtu v súlade s pokrokom v implementácii projektu a dosahovanými ukazovateľmi; príprava a včasné predkladanie žiadostí o platbu vrátane úplnej podpornej dokumentácie; v rámci implementácie projektu vykonáva prípravu, vyhlásenie a vyhodnotenie verejného obstarávania v súlade so zákonom o verejnom obstarávaní. [↑](#footnote-ref-3)
4. V prípade podpory riadenia/koordinácie/finančného riadenia/monitorovania sa rozumie asistentská pomoc. [↑](#footnote-ref-4)
5. Podľa §3 ods. 2, písm. f) zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov. [↑](#footnote-ref-5)
6. Podľa §19 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov. [↑](#footnote-ref-6)
7. Predstavujú jednotlivé oprávnené skupiny výdavkov projektu v rámci hlavných aktivít projektu - napr. 521, 112 a bez výdavkov na riadenie projektu. [↑](#footnote-ref-7)
8. Základ pre aplikáciu paušálnej sadzby na ostatné výdavky projektu je určený priamymi výdavkami na zamestnancov vykázaných v skupine výdavkov 521, resp. štandardnou stupnicou a priamymi výdavkami na zamestnancov vykázaných ako paušálna sadzba na riadenie projektu. [↑](#footnote-ref-8)